TIDLOR ดีดเกือบ 4% รับกำไรปี 65 โตนิวไฮ โบรกแนะซื้อเป้า 31.50 บ.
TIDLOR วิ่งเกือบ 4% ราคาตะ 28.75 บ. รับกำไรปี 65 แตะ 3.64 พันลบ. โต 15% ทำจุดสูงสุดใหม่ หลังพอร์ตสินเชื่อขยายตัวดี โบรกแนะซื้อเป้า 31.50 บ.
TIDLOR วิ่งเกือบ 4% รับกำไรปี 65 แตะ 3.64 พันลบ. โต 15% ทำจุดสูงสุดใหม่ โบรกแนะซื้อเป้า 31.50 บ.
20 ก.พ. 2566

ผู้สื่อข่าวรายงานว่า วันนี้ (20 ก.พ.66) ราคาหุ้น บริษัท เงินติดล้อ จำกัด (มหาชน) หรือ TIDLOR ล่าสุด ณ เวลา 10:26 น. อยู่ที่ระดับ 28.75 บาท บวก 1 บาท หรือ 3.60% สูงสุดที่ระดับ 29 บาท ต่ำสุดที่ระดับ 28.25 บาท ด้วยมูลค่าซื้อขาย 92.47 ล้านบาท โดยราคาหุ้น TIDLOR ปรับตัวขึ้น สอดรับกับการรายงานผลการดำเนินงวดปี 65 มีกำไรสุทธิ 3,640 ล้านบาท  เติบโต 15% จากปีก่อน

ทั้งนี้นายปิยะศักดิ์ อุกฤษฎ์นุกูล กรรมการผู้จัดการใหญ่ TIDLOR เปิดเผยว่า ผลประกอบการในปี 65 บริษัทฯ สามารถเติบโตได้อย่างแข็งแกร่ง ทั้งธุรกิจสินเชื่อจำนำทะเบียนรถและธุรกิจนายหน้าประกันภัย ตอบรับเศรษฐกิจที่กลับมาฟื้นตัวภายหลังการคลี่คลายของการแพร่ระบาดไวรัสโควิด-19 แม้ว่าจะได้รับแรงกดดันจากภาวะเงินเฟ้อและแนวโน้มดอกเบี้ยขาขึ้น โดยบริษัทฯมีรายได้รวม 15,274 ล้านบาท เติบโต 27% และมีกำไรสุทธิ 3,640 ล้านบาท  ปรับตัวขึ้น 15% จากปีก่อน
โดยพอร์ตสินเชื่อจำนำทะเบียนรถขยายตัวเพิ่มขึ้นเป็น 81,265 ล้านบาท เติบโตถึง 32% จากความสำเร็จของบัตรติดล้อ (TIDLOR Card) ทั้งสำหรับรถมอเตอร์ไซค์และรถยนต์ การขยายสาขาอย่างมีประสิทธิภาพ และการออกแคมเปญในปีที่ผ่านมา รวมถึงความต้องการสินเชื่อที่เพิ่มขึ้นของกลุ่มผู้ประกอบการรายย่อยเพื่อเสริมสภาพคล่อง และเตรียมความพร้อมสำหรับการกลับมาดำเนินธุรกิจ ประกอบกับธุรกิจนายหน้าประกันภัยที่เติบโตอย่างแข็งแกร่ง ค่าเบี้ยประกันวินาศภัยในปี 65 สูงเกือบ 7 พันล้านบาท ปรับตัวเพิ่มขึ้นกว่า 34% จากปีที่ผ่านมา โดยยังคงการเติบโตได้ดีในระดับ 30-35% ตามเป้าหมายที่วางไว้ในปีที่ผ่านมา
ทั้งนี้บริษัทฯ ได้ดำเนินนโยบายพิจารณาสินเชื่ออย่างมีประสิทธิภาพและระมัดระวัง อัตราหนี้ที่ไม่ก่อให้เกิดรายได้ (NPL) เพิ่มขึ้นเล็กน้อยจาก 1.52% ณ ไตรมาส 3/65 มาอยู่ที่ 1.58% ณ สิ้นปี 65 เป็นไปตามเป้าหมายที่วางไว้ในอัตราไม่เกิน 2% และยังคงอยู่ในระดับต่ำเมื่อเทียบกับอุตสาหกรรมและคู่แข่ง รวมถึงยังคงอัตราการสำรองหนี้ในระดับสูง นอกจากนี้ในปี 2565 ที่ผ่านมา บริษัทฯ ยังคงได้รับการจัดอันดับเครดิตองค์กรและหุ้นกู้ที่ระดับ ‘A’ จากทริสเรทติ้ง ด้วยแนวโน้มอันดับเครดิต ‘Stable’ หรือ ‘คงที่’ ซึ่งส่งผลดีต่อต้นทุนทางการเงินของบริษัทฯ ในช่วงภาวะดอกเบี้ยขาขึ้น
โดย TIDLOR มุ่งขับเคลื่อนองค์กรด้วยเทคโนโลยีดิจิทัลและนวัตกรรมด้านผลิตภัณฑ์สินเชื่อและประกันภัย อีกทั้งยังได้รับการตอบรับเป็นอย่างดีจากการนำเสนอผลิตภัณฑ์  ‘บัตรติดล้อ’ (TIDLOR Card) เพื่ออำนวยความสะดวกแก่ลูกค้าสินเชื่อจำนำทะเบียนรถ ให้สามารถกดเงินสดตามวงเงินที่ได้รับจากตู้เอทีเอ็มธนาคารพาณิชย์ชั้นนำทั่วประเทศเกือบ 50,000 ตู้ โดย ณ สิ้นปี 65 ได้ออกบัตรติดล้อไปแล้วจำนวนมากกว่า 490,000 ใบ รวมถึงการมีช่องทางให้บริการแก่ลูกค้าที่หลากหลาย (Omni-Channel) ทั้งช่องทางออนไลน์ ออฟไลน์และแพลตฟอร์มดิจิทัลซึ่ง ณ สิ้นปี 65 บริษัทฯ มีสาขาที่เปิดให้บริการรวมทั้งสิ้น 1,628 สาขา
นอกจากนี้แบรนด์ ‘ประกันติดล้อ’ และฟีเจอร์ต่ออายุประกันภัยในแอปพลิเคชันเงินติดล้อที่มีการเปิดตัวในปีที่ผ่านมา มีการตอบรับที่ดี สร้างฐานลูกค้าที่แข็งแกร่งและช่วยเพิ่มความสะดวกสบายให้แก่ลูกค้าอีกด้วย ผู้สนใจติดตามรายละเอียดเงินติดล้อเพิ่มเติมได้ที่เว็บไซต์ www.tidlor.com และ Facebook เงินติดล้อ หรือสอบถามรายละเอียดผลิตภัณฑ์และบริการได้ที่ call center หมายเลข 088-088-0880 ตลอด 24 ชั่วโมง
ด้านบล.ดีบีเอส วิคเคอร์ส ระบุในบทวิเคราะห์ แนะนำ “ซื้อ” หุ้น TIDLOR ราคาพื้นฐาน 31.50 บาท โดยกำไรสุทธิไตรมาส 4/65 ดีกว่าคาด โดยเติบโต 3% เมื่อเทียบจากปีก่อน เป็น 817 ล้านบาท ส่งผลให้กำไรสุทธิปี 65 ทำ Record high ที่ 3.6 พันล้านบาท เติบโต 14.9% เมื่อเทียบจากปีก่อน ปัจจัยหนุนการเติบโตหลัก คือ รายได้ดอกเบี้ยเพิ่มขึ้น, NIM กว้างขึ้นเพราะต้นทุนการเงินลดลง และรายได้ Fee ไตรมาส 4/65 ขยายตัวสูง 20% เมื่อเทียบจากปีก่อน และเพิ่มขึ้น 27% เมื่อเทียบจากไตรมาสก่อน และทั้งปี 65 ขยาย 23% เมื่อเทียบจากปีก่อน แม้ค่าใช้จ่ายดำเนินงานและตั้งสำรองเพิ่มขึ้น